Niels Helveg Petersen (RV), 2003-05-08:
Det Radikale Venstre vil stemme imod dette beslutningsforslag på det foreliggende grundlag.
Danmark bliver hermed mere krigsførende, mere besættelsesmagt end det er i forvejen, og for at gøre det meget kort synes vi ikke, det er en opgave for Danmark.
Vi synes ikke, det er en sådan opgave, Danmark
skal påtage sig.
Det er ikke pengene, det drejer sig om.
Vi er klar til at yde de penge, som her går til militære formål, til humanitære formål, bistand og genopbygning, men vi mener ikke, at Danmark som besættelsesmagt skal påtage sig et minitært bidrag.
Danmark kan bruge sine ressourcer bedre.
Vi ved, at der i disse døgn udfoldes intense anstrengelser i Sikkerhedsrådet for at finde et grundlag for FN's fremtidige rolle i Irak, og jeg vil gerne her ved førstebehandlingen af dette beslutningsforslag opfordre stærkt til, at regeringen arbejder ihærdigt og utrætteligt for at skabe et FN-grundlag for den videre indsats i Irak. Det kan forhåbentlig lade sig gøre, og når/hvis der foreligger en FN-beslutning som grundlag for den videre indsats i Irak, er det selvfølgelig også Det Radikale Venstres opfattelse, at vi skal følge op på den og yde vores indsats.
Som sagt er dette her ikke et spørgsmål om midler, ikke et spørgsmål om penge, om ressourcer.
Det er et principielt spørgsmål om, at på det grundlag, der foreligger her, finder vi ikke, at det er en opgave som besættelsesmagt, Danmark skal påtage sig.
Lad mig så stille nogle spørgsmål.
Jeg har forstået, at USA er i færd med at trække betydelige styrker ud af Irak; det har været fremme i pressen, at der var tale om, at USA ville trække op til 100.000 mand ud.
Kan det bekræftes?
Jeg ved, at australierne er i færd med at trække en meget stor del af deres bidrag ud.
Kan det bekræftes?
Og hvordan forholder det sig med Storbritannien? Er de også i færd med at nedtone deres militære bidrag?
Jeg ved, at en fjerdedel af den britiske hær er engageret eller har været engageret i Irak.
Er de tropper i færd med at trække sig ud?
Vi er altså i den lidt særlige situation, at Danmark ene af alle af de krigsførende lande er i færd med at optrappe sit samlede militære bidrag, mens de andre trapper ned, og det vil vi gerne have drøftet i udvalget.
Så vil jeg egentlig også gerne i det videre forløb diskutere med regeringen, om man ikke skulle trække »Sælen« og »Olfert Fischer« hjem.
Hvilke militære opgaver har de rent faktisk at løse nu?
Når der nu tegner sig et flertal for udsendelse af en ny form for militært bidrag, var tiden så ikke inde til at trække »Sælen« og »Olfert Fischer« hjem?
Jeg ved, at »Sælen« er maskinskadet i øjeblikket, og det er selvfølgelig en komplikation.
Men når den ikke er det længere, hvilket bidrag kan den så egentlig yde til den fortsatte militære opgave i Irak, sådan som tingene ligger?
Jeg synes, det er et spørgsmål, som skal indgå i udvalgets drøftelser: Kan det militære bidrag, vi sendte ud i første omgang, ikke med fordel trækkes hjem nu?
Tjener det noget fornuftigt formål, sådan som tingene er?
Som sagt: Vi kan ikke stemme for et yderligere militært bidrag, som vil gøre Danmark til mere besættelsesmagt, end tilfældet er i forvejen.
Vi opfordrer til en ihærdig indsats
i FN's Sikkerhedsråd for at skabe et FN-grundlag for den videre indsats.